हुट्‌ट-तुआरू जां श्रम-परिहारक गीतें च सारें शा बड्डा गुण एह् होंदा ऐ जे एह् इक्क बेल्लै कम्म करदे न। दूएं लफ्जें च अस इनें गी ‘थ्री इन वन’ आखी सकने। एह् त्रै गल्लां न नशाह् , उत्साह् ते बसाह् । किट्‌ठू (सामूहिक) कम्में च इस गल्लै दा खास ध्यान रक्खेआ जन्दा ऐ जे कम्म बी होऐ, होऐ बी जोशै ने ते लग्गै बी कुसै गी नेई। किठू-कम्में च केई बारी किश लोक अपनी घरेलू लागत-बाजियें करी लाग-डाट बी कड्ढने दा जतन करदे न, पर एह् सफल निं होंदे ते उल्टें नंगे होई जन्दे न। काद्-पानियें गै इनें गी कुतै कामजाबी थ्होई जा ते गल्ल बक्खरी ऐ। हर काम्मी चुकस्स होइयै कम्म करदा ऐ। एह् गल्ल इक टकोधा सबूत ऐ जे हुट्‌ट-तुआरू गीत सेही मैह्‌नें च जागरत लोकें दे जागरत दमाग दी पैदावार न।